এই নির্যাতিতা মহিলারা লুকিয়ে গোপনে অনেক হাতুড়ে ধাত্রীদের দারস্থ হচ্ছিল। যাদের অনেকেই ভুল চিকিত্সার বলি হয়েছেন। অনেকে জটিল শারীরিক রোগে আক্রান্ত হয়েছে। সামাজিক বাস্তবতাও এমন ছিলনা যে, তাদের কেউ গ্রহন করবে। হয়তো আরেকটি বিবেচনা ছিল এই যে, এই বাচ্চাদের সঠিক ভাবে বেড়ে উঠতে দিতে হবে। রাষ্ট্র মনে করেছে যে, এতে করে দেশের ভিতরে চরম গ্লানি নিয়ে ধুঁকে ধুঁকে মরে গিয়ে বেড়ে উঠার চাইতে, রাজনৈতিক এবং সাংস্কৃতিকভাবে আপাতঃ উন্নত কোন কোন দেশের আবহে বড় হলে, অন্ততঃ মনুষ্যত্বের চরম যে অবমাননাটুকু দেশে তারা ভোগ করতো, তার থেকে নিস্তার পাবে। নিজের জীবনকে তারা একটা ভিন্ন অবস্থান থেকে দেখার এবং মুল্যায়ন করার সুযোগ পাবে। কোন একদিন।